Prokureur steel blykbaar geld uit 'n trustfonds
Die Valke (Direktoraat vir Prioriteitsmisdaadondersoek) het bekend gemaak dat 'n voormalige prokureur, Vukani Mthembu (37), in hegtenis geneem is vir beweerde diefstal van geld uit 'n trustfonds.
Mthembu het as prokureur in Nelspruit gepraktiseer. Hy is onder andere deur sy kliënte aangestel om namens hulle eise by die Padongelukkefonds, Meester van Hooggeregshof en Boedelkantoor in te dien. Daar word aangevoer dat sodra die eise dan uitbetaal het, dit nie deur Mthembu aan sy kliënte oorbetaal is nie. Gelde vir 'n litigasie-saak het ook verdwyn nadat die betrokke kliënt die geld in die prokureur se trustrekening inbetaal het.
Die beskuldigde het blykbaar 'n totale bedrag van ongeveer R 981 452 werklike verlies gesteel, terwyl eise ter waarde van R 1 300 000 potensiële verlies deur die Getrouheidsfonds gestop is.
Mthembu is op R5 000 se borgtog vrygelaat en die saak is in die Gespesialiseerde Handelsmisdaadhof tot 6 April uitgestel.